CELEX: 62020TN0668
Language: da
Date: 2020-11-09 00:00:00
Title: Sag T-668/20: Sag anlagt den 9. november 2020 — NZ mod Kommissionen

25.1.2021   
            
            
               DA
            
            
               Den Europæiske Unions Tidende
            
            
               C 28/56
            
         
      Sag anlagt den 9. november 2020 — NZ mod Kommissionen
      (Sag T-668/20)
      (2021/C 28/85)
      Processprog: fransk
      
         Parter
      
      
         Sagsøger: NZ (ved advokat H. Tagaras)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Den foranstaltning med henblik på sagens tilrettelæggelse, som sagsøgeren har anmodet om i [stævningens] punkt 35 (og de foranstaltninger, hvortil der er henvist i punkt 21 og 30) iværksættes, og ved sagens afslutning:
               
            
                  —
               
               
                  annulleres de anfægtede afgørelser.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet med principal påstand om annullation af Europa-Kommissionens afgørelse om afslag på sagsøgerens anmodning om fornyet gennemgang af afgørelsen fra udvælgelseskomitéen for udvælgelsesprøve COM/1/AD10/18 om ikke at opføre sagsøgerens navn på reservelisten for denne udvælgelsesprøve og afgørelsen om afslag på sagsøgerens klage, og med subsidiær påstand om annullation af den ovennævnte afgørelse truffet af udvælgelseskomitéen, har sagsøgeren fremsat fem anbringender.
      
                  1.
               
               
                  Første anbringende vedrører tilsidesættelse af begrundelsespligten ikke blot på grund af en utilstrækkelig begrundelse, men ligeledes på grund af en åbenbar selvmodsigelse i den anførte begrundelse, navnlig som følge af, at udvælgelseskomitéen til trods for den skriftlige bedømmelse af sagsøgeren i henhold til alle de anvendte kriterier (»very strong«), som var tilstrækkelig til at denne kunne opføres på reservelisten, tildelte sagsøgeren en lavere gennemsnitlig bedømmelse (»strong to very strong«), hvilket medførte sagsøgerens udelukkelse fra listen.
               
            
                  2.
               
               
                  Andet anbringende vedrører tilsidesættelse af princippet om ligebehandling bl.a. på grund af den kontinuerlige udskiftning i sammensætningen af udvælgelseskomitéen og den omstændighed, at ansøgere med nøjagtig samme skriftlige bedømmelser som sagsøgeren var blevet opført på reservelisten.
               
            
                  3.
               
               
                  Tredje anbringende vedrører tilsidesættelse af de regler, der gælder for udvælgelseskomiteers funktionsmåde.
               
            
                  4.
               
               
                  Fjerde anbringende vedrører anlæggelse af et åbenbart urigtigt skøn.
               
            
                  5.
               
               
                  Femte anbringende vedrører tilsidesættelse af artikel 27 i vedtægten for tjenestemænd i Den Europæiske Union som følge af den af sagsøgeren hævdede tilsidesættelse i forbindelse med det andet anbringende.